Savage Model 110

**Savage Model 110** er en sylinderlås repeter-rifle produsert av Savage Arms. Modellen ble designet i 1958 av Nicholas L. Brewer, og patentert i 1963. Siden da har Model 110 vært i kontinuerlig produksjon.

Fra 1958 til 1998 ble både kort- og langkasse produsert under modellnavnet 110, men siden 1998 har Model 10 vært kortkasser og Model 110 vært langkasser. Serien har siden blitt tilgjengelig i en rekke kamringer fra .204 Ruger til .338 Winchester Magnum. Savage Model 10FP er en skarpskytterutgave med kortkasse, mens Model 110 BA, skarpskytterutgave med langkasse.

Våpenet har blitt brukt av soldater i Ukraina i krigen i 2022.

## Historie

Model 110 ble utviklet for å være en rimelig rifle, og navnet skal ha blitt avledet fra den opprinnelige salgsprisen på drøyt 110 dollar. Det opprinnelige designet var en langkasse kamret for .30-06 Springfield og .270 Winchester. I 1959 kom kortkassevarianten kamret i 308 Winchester og .243 Winchester. Samme år ble Model 110 den første kommersielle sylinderlåsriflen solgt som venstrehåndsutgave (links).

I 1966 ble designet endret for redusere kostnader og bedre ytelse, med justerbar avtrekker, nytt sluttstykke med pinneutstøter i sluttstykkehodet i stedet for fjærbelastet utstøter i magasinet, slik at man kunne bruke avtagbare magasiner. En modell med hengslet magasin ble også introdusert.

I 1988 gikk Savage Arms konkurs , og reduserte produksjonen til kun de mest grunnleggende variantene av 110-riflene. Modellen har siden medvidket til at selskapet igjen har blitt en av de største produsentene av sylinderlåsrifler i USA.

Ankerpunktet med riflen ble lenge sagt å være avtrekkeren. I 2003 introduserte Savage deres AccuTrigger for å bøte på dette, som er en justerbar avtrekker fra 680 gram til 2700 gram. Enkelte modeller (Target og Varmint) kan stilles ned til 170 gram.

## Design

Våpenet er designet for å være økonomisk. Mange deler er støpte eller stansede. Pipen er gjenget i glidekassen og festet foran via en kontramutter, med rekylklakken mellom. Dette gjør at låseavstanden kan justeres relativt enkelt, hvilket gir en meget presis men samtidig rimelig rifle.

Sluttstykket er simpelt, og består av et rør med en roterende baffel og slyttstykkehode (med låseklakker) foran, og en avtagbar hendel montert via en gjenget bolt og roterende baffel bak, og tennstempelet holdes inni. Glidekassen og sluttstykket gjør det relativt enkelt å tilpasse produksjonen for venstrehåndsskyttere.

Sluttstykkehodet er flytende ved hjelp av en fjær som gjør at den kan bevege seg litt sidelengs i forhold til løpsaksen, og dette sikrer at sluttstykkehodet har full kontakt med glidekassen slik at patronspillet kan holdes til et minimum. Sluttstykkehodet er også utskiftbart i tilfelle brukeren ønsker å kamre om til en annen patronfamilie.

Den mekaniske sikringen har tre innstillinger, usikret, sikret med plyndring slik at man kan tømme våpenet, og sikret med låst sluttstykke.

110 BA-varianten bruker et magasin som tar patroner med makslengde inntil 95.50 mm, og dermed overgår CIP-makslengden til .338 Lapua Magnum på 93.50 mm. Dette er en fordel sammenlignet med Accuracy International sitt AWM/AWSM-magasinet som ikke opprinnelig er designet for den feite og lange .338 LM-patronen, og derfor er begrenet til en patronlengde på 91.44 mm.

## Se også
* Savage Striker, en sylinderlåspistol basert på Savage Model 110

## Referanser